นายกรัฐมนตรี ชื่นชมวอลเลย์บอลหญิงไทย แสดงผลงานได้ยอดเยี่ยมในการแข่งเกมสุดท้ายรอบ 16 ทีม ศึกวอลเลย์บอลหญิงชิงแชมป์โลก 2022
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมวอลเลย์บอลหญิงทีมชาติไทย ที่แสดงผลงานได้อย่างยอดเยี่ยมในรอบ 16 ทีมสุดท้าย ในศึกวอลเลย์บอลหญิงชิงแชมป์โลก 2022 เอาชนะทีมชั้นนำระดับโลกได้อย่างสุดประทับใจ แม้คะแนนสะสมจะไม่เพียงพอให้ทีมสาวไทย ผ่านเข้าไปรอบ 8 ทีมสุดท้ายได้ แต่ทีมสาวไทยเล่นได้อย่างเต็มที่และสามารถเอาชนะทีมชั้นนำระดับโลกในรอบที่ผ่านมาได้ ทั้งทีมจากตุรกี โดมินิกัน เกาหลีใต้ และโครเอเชีย การแข่งขันเกมนัดสุดท้ายของศึกชิงแชมป์โลก 2022 ที่พบกับสหรัฐอเมริกา ทีมสาวไทย ซึ่งอยู่อันดับ 14 ของโลก สามารถแข่งขันกับทีมแชมป์โอลิมปิก และอันดับ 3 ของโลก แม้จะแพ้ไป 3 ต่อ 2 เซต ทีมวอลเลย์บอลสาวไทยได้พิสูจน์ให้เห็นถึงศักยภาพการเล่นในระดับโลกที่ยอดเยี่ยม สามารถสู้กับทีมวอลเลย์บอลในระดับโลกทุกทีมได้อย่างน่าภูมิใจ สร้างความประทับใจให้พี่น้องชาวไทยที่ได้ร่วมส่งแรงเชียร์มาตลอดการแข่งขัน รัฐบาลและคนไทยขอชื่นชม พร้อมให้กำลังใจทีมวอลเลย์บอลสาวไทยต่อไป